**Ι. ΤO ΑΠΑΡΕΜΦΑΤO**

Το **απαρέμφατο** ήταν αρχικά άκλιτο αφηρημένο ρηματικό ουσιαστικό πτώσης δοτικής και δήλωνε σκοπό ή τόπο. Με την αρχική αυτή σημασία λαμβάνεται το απαρέμφατο του σκοπού ή του αποτελέσματος. Το απαρέμφατο, έναρθρο ή άναρθρο, κατέχει σημαντική θέση στον αρχαίο ελληνικό λόγο.

N.E.: Χρησιμοποιούνται αρχαία απαρέμφατα κυρίως σε στερεότυπες εκφράσεις, όπως ***το είναι μου, τρόπος του*** ***λέγειν, δούναι και λαβείν*** κ.ά. Στη Ν.Ε. χρησιμοποιούνται κυρίως δευτερεύουσες ειδικές, βουλητικές ή τελικές προτάσεις εκεί όπου στην Α.Ε. συνηθιζόταν η χρήση του απαρεμφάτου. Από αρχαία απαρέμφατα προέρχονται και λέξεις όπως ***φα(γ)ί*** (από το ***φαγεῖν***), ***φιλί*** (από το ***φιλεῖν***) κ.ά.  
*Ἔλεγον δίψῃ* ***ἀποθανεῖν*** *αὐτούς*. → *Έλεγαν* ***ότι αυτοί πέθαναν από τη δίψα***.  
*Βούλομαι σ'* ***ἀκοῦσαι***. → *Θέλω* ***να σ' ακούσω***.  
*Τρία τάλαντα ἀργυρίου Εὐθύνῳ* ***φυλάττειν*** *ἔδωκεν*. → *Έδωσε στον Εύθυνο τρία αργυρά τάλαντα,* ***για***  
***να τα*** ***φυλάει***.

Η **ονοματική φύση** του απαρεμφάτου αποδεικνύεται από το ότι αυτό:

1. **α)** Ενδέχεται να εκφέρεται με άρθρο ουδέτερου γένους και να συνδέεται παρατακτικά με κάποιο ουσιαστικό της πρότασης:  
   ***Τὸ σῴζεσθαι*** *ἕπεται τῇ ἀρετῇ*.  
   *Γυναιξὶ κόσμον* ***ἡ σιγὴ καὶ τὸ σωφρονεῖν*** *φέρει*.
2. **β)** Μπορεί να λειτουργεί στον λόγο ως υποκείμενο, αντικείμενο, κατηγορούμενο ή ονοματικός προσδιορισμός:  
   *Εἶτ' ἔδοξεν αὐτοῖς ἄρχοντας* ***ἑλέσθαι*** *δέκα*. [υποκείμενο]  
   *Οὐκ ἐτόλμησαν ἐπὶ τοὺς ἵππους* ***ἀναβῆναι***. [αντικείμενο]  
   *Bέλτιον γὰρ* ***τοῦ ζῆν*** *τὸ εὖ ζῆν*. [γεν. συγκριτική]

Η **ρηματική φύση** του απαρεμφάτου αποδεικνύεται από το ότι αυτό:

1. **α)** Έχει φωνή, διάθεση, χρόνους και είναι δυνατόν να χρησιμοποιηθεί ως έγκλιση σε κύριες ή δευτερεύουσες προτάσεις.
2. **β)** Σε κάποιες περιπτώσεις εκφέρεται με το δυνητικό μόριο ***ἄν***. Τότε λέγεται δυνητικό απαρέμφατο, απαντά σε κάθε χρόνο, εκτός μέλλοντα, και ισοδυναμεί με δευτερεύουσα ειδική πρόταση που εκφέρεται με δυνητική οριστική, όταν εκφράζει το μη πραγματικό, ή με δυνητική ευκτική, όταν εκφράζει το δυνατόν στο παρόν ή στο μέλλον:  
   *Ξενοφῶν ἐγίγνωσκε τοὺς Ἕλληνας, εἰ τοῦτο ἐποίουν, ἅπαντας* ***ἂν ἀπολέσθαι***.  
   [*Ξενοφῶν ἐγίγνωσκε* ***ὅτι οἱ Ἕλληνες****, εἰ τοῦτο ἐποίουν,* ***ἅπαντες ἂν ἀπώλοντο***.]  
   *Ἀπεκρίνατο ὁμολογίαν* ***οὐκ ἂν ποιήσασθαι*** *πρὸς αὐτοὺς οὐδεμίαν*.  
   [*Ἀπεκρίνατο* ***ὅτι οὐκ ἂν ποιήσαιτο ὁμολογίαν πρὸς αὐτοὺς οὐδεμίαν***.]
3. **γ)** Έχει υποκείμενο:  
   *Οἱ δὲ ἐπὶ τὴν πόλιν οὐκ ἐτόλμησαν* ***πλεῦσαι***.  
   *Δεῖ δέ με καὶ ὑπὲρ τοῦ πατρὸς* ***ἀπολογήσασθαι***.
4. **δ)** Δέχεται αντικείμενο στην ίδια πτώση με το αντικείμενο του ρήματος από το οποίο προέρχεται:  
   *Οὔτε τῶν κοινῶν* ***ἀπέχεσθαι*** *δυνάμεθα*. [*ἀπέχομαι* + γεν.]  
   *Βούλομαι δ' ἐξ ἀρχῆς ὑμῖν* ***διηγήσασθαι*** *τὰ πραχθέντα*. [*διηγοῦμαί τινί τι*]

Το υποκείμενο του απαρεμφάτου

Το **υποκείμενο του απαρεμφάτου** απαντά σε ονομαστική ή σε αιτιατική πτώση. Έτσι έχουμε δύο διαφορετικές συντάξεις:

1. **α)** Ταυτοπροσωπία· το υποκείμενο του απαρεμφάτου είναι το ίδιο (*τὸ αὐτὸ*) με το υποκείμενο του ρήματος από το οποίο εξαρτάται το απαρέμφατο. Στην περίπτωση αυτή το υποκείμενο του απαρεμφάτου παραλείπεται και εννοείται σε πτώση ονομαστική:  
   *Βούλομαι πάλιν τοὺς θεοὺς* ***παρακαλέσαι***. [Υ: *ἐγὼ*]  
   *Ἀδείμαντος ᾐτιάθη ὑπό τινων* ***προδοῦναι*** *τὰς ναῦς*. [Υ: *Ἀδείμαντος*]
2. **β)** Ετεροπροσωπία·το υποκείμενο του απαρεμφάτου είναι διαφορετικό (*ἕτερον*) από το υποκείμενο του ρήματος από το οποίο εξαρτάται το απαρέμφατο. Στην περίπτωση αυτή το υποκείμενο του απαρέμφατου τίθεται σε αιτιατική, αλλά μεταφράζεται με ονομαστική:  
   *Ὁ δὲ* ***τούς*** *τε* ***φρουροὺς*** *καὶ* ***Καλλίβιον*** *ἁρμοστὴν συνέπραξεν αὐτοῖς* ***πεμφθῆναι***. (Εκείνος συνήργησε να σταλούν σ' αυτούς οι φρουροί και ο Καλλίβιος για αρμοστής.)  
   *Ἐγὼ νομίζω κοινὸν ἐχθρὸν ἁπάντων τῶν Ἑλλήνων* ***εἶναι βασιλέα***.

Στην απρόσωπη σύνταξη το υποκείμενο του απαρεμφάτου τίθεται σε πτώση αιτιατική. Όταν δεν αναφέρεται, εννοείται σε πτώση αιτιατική και προκύπτει από τη δοτική προσωπική που συνήθως συνοδεύει τα απρόσωπα:  
*Δεῖ τὸ βέλτιστον ἀεί, μὴ τὸ ῥᾷστον* ***ἅπαντας λέγειν***.  
*Προσήκει ὑμῖν ἐναντία τοῖς τριάκοντα* ***ψηφίζεσθαι***. [Υ: *ὑμᾶς* από τη δοτ. προσωπική *ὑμῖν*]

**Γενική παρατήρηση**

Όταν το υποκείμενο του απαρεμφάτου ταυτίζεται με το αντικείμενο του ρήματος εξάρτησης, τότε:

1. α) Αν το αντικείμενο του ρήματος βρίσκεται σε αιτιατική, αυτό το ίδιο το αντικείμενο εννοείται και ως υποκείμενο του απαρεμφάτου, χωρίς να επαναλαμβάνεται:  
   *Ἀρίστανδρος δὲ* ***θαρρεῖν*** *ἐκέλευσεν* ***Ἀλέξανδρον***.
2. β) Αν το αντικείμενο του ρήματος βρίσκεται σε γενική ή δοτική, η αιτιατική του εννοείται ως υποκείμενο του απαρεμφάτου:  
   *Ἐδέοντό μου* ***δανεῖσαι*** *χρήματα Ἀπολλοδώρῳ*. [Υ: *με*]  
   *Πολεμάρχῳ δὲ παρήγγειλαν οἱ τριάκοντα* ***πίνειν*** *κώνειον*. [Υ: *Πολέμαρχον*]